Az IMF szerint Görögország képtelen lesz törleszteni az adósságát
A Nemzetközi Valutaalap (IMF) hosszú távon törleszthetetlennek tartja a görög adósságot, mivel annak mértéke még a hitelezõk által megkövetelt reformok maradéktalan alkalmazásával is az államadósság és a hitelszükséglet robbanásszerû növekedéséhez vezet az AFP hírügynökség által megtekintett bizalmas IMF-dokumentum szerint.
A valutaalap február közepén teszi közzé jelentését a görög adósságtörlesztés állapotáról. Az IMF a görög pénzügyi mentõcsomag finanszírozásában való részvétele feltételeként az adósság hosszú távú törleszthetõségét jelölte meg. Az európai hitelezõk 2015-ben állapodtak meg a harmadik, 86 milliárd euró összegû görög mentõcsomag folyósításában. A két elõzõ mentõcsomaggal szemben azonban az IMF a harmadikban már nem vett részt finanszírozóként.

A görög adósságteher csökkentése érdekében hihetõbb intézkedésekre lenne szükség az európai hitelezõk részérõl - áll a dokumentumban.

A GDP 275 százalékára mehet föl az adósság

Amennyiben a hitelezõk nem csökkentik a törlesztési terheket, az eladósodottság mértéke a görög GDP 275 százalékára fog emelkedni. A törlesztési moratórium és a lejárati határidõ meghosszabbítása nélkül a görög adósságot nem lehet csökkenõ pályára helyezni. Az IMF azt javasolja, hogy Görögországot 2040-ig fel kell menteni a törlesztési kötelezettség alól, és a hitelek lejárati határidejét 2070-ig el kell halasztani.

A görög bruttó hazai termék 2008 óta egynegyedével zsugorodott, a munkanélküliségi ráta pedig meghaladja a 20 százalékot.
Görögország IMF